
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI
	Bucureşti, 26 mai 2010
PL-x  323/2010


A V I Z

referitor la proiectul de Lege privind sistemul unitar de pensii publice
În conformitate cu prevederile art. 95 şi 115 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu proiectul de Lege privind sistemul unitar de pensii publice, transmis cu adresa PL.x 323 din 17 mai 2010 şi înregistrat sub nr. 31/492 din data de 18 mai 2010.
Conform dispoziţiilor art.75 alin.(3) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională. 
Senatul, în calitate de primă Cameră sesizată, a adoptat proiectul de lege în condiţiile art.75 alin. (2) teza a III – a din Constituţie.
Proiectul de lege are ca obiect de reglementare crearea sistemului unitar de pensii publice prin comasarea legislaţiei în domeniu.
Potrivit prevederilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut iniţiativa legislativă în cadrul şedinţei  din data de        26 mai 2010.

Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ, cu observaţii şi propuneri, înregistrat sub nr.105 din data de     12 februarie 2010, precum şi avizul favorabil al Consiliului Economic şi Social, cu propuneri de modificare, înregistrat sub nr. 382 din 22 februarie 2010. 

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea favorabilă a iniţiativei legislative, cu recomandarea de a se lua în considerare, atât a jurisprudenţei Curţii Constituţionale privind art.15 alin.(2) din Constituţia României, revizuită în 2003, sub aspectul neretroactivităţii legii (Decizia Curţii Constituţionale nr. 57/2006, publicată în Monitorul Oficial, Partea I, nr. 164/200) şi sub aspectul intangibilităţii drepturilor câştigate (Decizia Curţii Constituţionale nr.120/2007, publicată în Monitorul Oficial Partea I, nr.204/2007), cât şi a cadrului legal instituit prin art.1 al Protocolului nr.1. Adiţional la Convenţia Europeană a Drepturilor Omului sub aspectul aprecierii dreptului la pensie ca fiind un drept de proprietate (cauza Gaygusuz versus Austria – 1996 şi cauza Akdeejeva versus Letonia - 2007).
În raport de obiectul şi conţinutul reglementării, proiectul de lege face parte din categoria legilor organice.

